Lockheed C-130 Hercules

Lockheed C-130 Hercules je americké štvormotorové turbovrtuľové vojenské dopravné lietadlo navrhnuté a vyrábané spoločnosťou Lockheed (teraz Lockheed Martin). Vďaka schopnosti pristáť na akomkoľvek povrchu bolo pôvodne navrhnuté ako vojenské lekárske a nákladné dopravné lietadlo. V súčasnosti sa využíva na transport vojakov, výzbroje a vybavenia, pátracie a záchranné akcie, vedecký výskum, prieskum počasia a aj ako protipožiarne lietadlo. V službe je viac ako 40 verzií slúžiacich v asi 60 krajinách. 

Lockheed C-130 Hercules bol prvýkrát bol zavedený do výzbroje v roku 1955 Spojenými štátmi americkými, neskôr aj Austráliou a inými, prevažne západnými krajinami. Počas svojej služby sa C-130 zúčastnil na nespočetnom množstve vojenských a civilných operácií. Hercules má najdlhšiu výrobnú sériu vojenského lietadla v histórii. V roku 2007 sa stal piatym najpoužívanejším lietadlom United States Air Force.
 Vývoj 

Firma Lockheed začala vyvíjať lietadlo Hercules v roku 1951 na základe súťaže  vypísanej USAF na taktické lietadlo s turbovrtuľovým pohonom. Prvý z dvoch prototypov vzlietol v auguste 1954 s označením YC 130. Tuponosí hornoplošník so štyrmi turbovrtuľovými motormi T56-A-1 s výkonom po 2796 kw na pohon trojlistých vrtúľ sa hneď začal sériovo vyrábať. Vyrábal sa sériovo ešte 25 rokov (do roku 1979) po svojom prvom lete. Predstavoval koncepciu moderného vojenského nákladného lietadla.
 Špecifikácie (C-130H) 
 Technické údaje 
  Posádka: 4–6
  Kapacita: 20 000 kg nákladu alebo: 92 cestujúcich alebo 64 vojakov / 74 ranených
  Rozpätie: 40,4 m
  Dĺžka: 29,8 m
  Výška: 11,6 m
  Nosná plocha: 162,1 m²
  Hmotnosť prázdneho stroja: 37 650 kg
  Užitočné zaťaženie: 32 650 kg
  Maximálna vzletová hmotnosť: 70 300 kg
  Pohonné jednotky: 4× turbovrtuľový motor Allison T56-A-15, každý s výkonom 3210 kW

 Výkony 
  Maximálna rýchlosť: 640 km/h
  Cestovná rýchlosť: 540 km/h
  Dolet: 3800 km
  Dostup: 10 000 m
 Literatúra 

 Iné projekty 

Kategória:Vojenské dopravné lietadlá
Kategória:Transportné lietadlá USA
Kategória:Lietadlá Lockheed
Kategória:Tankovanie počas letu